Απόφαση του Δικαστηρίου (ένατο τμήμα) της 29ης Φεβρουαρίου 2024 – Ευρωπαϊκή Επιτροπή κατά Ιρλανδίας
(Υπόθεση C-679/22) 1
[Παράβαση κράτους μέλους – Άρθρο 258 ΣΛΕΕ – Οδηγία (ΕΕ) 2018/1808 – Παροχή υπηρεσιών οπτικοακουστικών μέσων – Παράλειψη μεταφοράς στο εθνικό δίκαιο και ανακοίνωσης των μέτρων μεταφοράς – Άρθρο 260, παράγραφος 3, ΣΛΕΕ – Αίτημα περί επιβολής υποχρεώσεως καταβολής κατ’ αποκοπήν ποσού και χρηματικής ποινής]
Γλώσσα διαδικασίας: η αγγλική
Διάδικοι
Προσφεύγουσα: Ευρωπαϊκή Επιτροπή (εκπρόσωποι: L. Armati, U. Małecka, L. Malferrari και E. Manhaeve)
Καθής: Ιρλανδία (εκπρόσωποι: M. Browne, Chief State Solicitor, A. Joyce και D. O’Reilly, επικουρούμενοι από τον B. Doherty, BL)
Διατακτικό
Το Δικαστήριο αποφασίζει:
Η Ιρλανδία, παραλείποντας να θεσπίσει, μέχρι τη λήξη της ταχθείσας με την αιτιολογημένη γνώμη προθεσμίας, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 2018/1808 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, για την τροποποίηση της οδηγίας 2010/13/ΕΕ για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων), ενόψει των μεταβαλλόμενων συνθηκών της αγοράς, και, συνακόλουθα, παραλείποντας να ανακοινώσει τις εν λόγω διατάξεις στην Ευρωπαϊκή Επιτροπή, παρέβη τις υποχρεώσεις που υπέχει από το άρθρο 2 της οδηγίας 2018/1808.
Η Ιρλανδία εξακολούθησε την παράβαση, δεδομένου ότι, μέχρι το χρονικό σημείο της εξέτασης των πραγματικών περιστατικών από το Δικαστήριο, δεν είχε θεσπίσει τα αναγκαία μέτρα για τη μεταφορά των διατάξεων της οδηγίας 2018/1808 στο εσωτερικό δίκαιο ούτε, συνακόλουθα, είχε ανακοινώσει τα μέτρα αυτά στην Ευρωπαϊκή Επιτροπή.
Υποχρεώνει την Ιρλανδία να καταβάλει στην Ευρωπαϊκή Επιτροπή:
κατ’ αποκοπήν ποσό ύψους 2 500 000 ευρώ∙
σε περίπτωση που η διαπιστωθείσα στο σημείο 1 του διατακτικού παράβαση εξακολουθεί να υφίσταται κατά την ημερομηνία δημοσιεύσεως της παρούσας αποφάσεως, ημερήσια χρηματική ποινή ύψους 10 000 ευρώ, από την ως άνω ημερομηνία και μέχρις ότου το εν λόγω κράτος μέλος παύσει την παράβαση.
Η Ιρλανδία φέρει, πέραν των δικαστικών εξόδων της, και τα έξοδα στα οποία υποβλήθηκε η Ευρωπαϊκή Επιτροπή.
____________
1 ΕΕ C 45, της 6.2.2023.